En o fogache s'endica o numero de fuegos de cada lugar, villa u vicos (en o caso d'as ciudatz).  Se i quaternan os nombres d'os representants d'o lugar que "manifestaban" os fuegos que bi heba (o vicario, o churau, l'alcait, atros testes...). Se fa tamién una relación nominal d'os fuegos, quaternando-ie o nombre d'o cabeza de familia (encara que as viduas que son cabeza de familia amaneixen bella vegada por o suyo nombre, y atras como vidua de... u madre de...). Un fuego tamién podeba estar un monesterio, etc.